Frykter det kan være flere voldtektsofre
- Vi har gjort beslag i en rekke lagringsmedier hjemme hos siktede. Det er om lag 1100 filer som kan være filmer, og vi er fortsatt i startfasen av å gjennomgå disse filene. - En av filmene viser det vi mener er en voldtekt av hans avdøde kone. Hun er bevisstløs og ute av stand til å motsette seg, sier politiadvokat Henning Klauseie i Hedmark politidistrikt til VG Nett. Kona til 37-åringen døde 23. januar, og politiet kom først over den aktuelle filmen etter hennes død.37-åringen er siktet for å ha voldtatt tre kvinner som var ute av stand til å motsette seg dette på grunn av rus. Voldtektene er grove og involverer bruk av gjenstander. Den første voldtektssaken stammer fra 2008, mens den siste skal ha skjedd natt til søndag. Voldtekten av kona skal ha skjedd i desember i fjor. Han er også siktet for å ha brent huden til den ene kvinnen med sigaretter. Dette skal ha skjedd mens kvinnen var bevisstløs. 37-åringen er også siktet for narkotikaforbrytelser.Vitner, blant annet siktedes egen søster, har fortalt politiet at hun mener det er flere ofre i saken. - Søsteren hans har forklart at hun tror det kan være flere ofre. Også andre har forklart at de enten direkte fra siktede eller via andre personer har hørt om flere ofre. Er det noen som mener de kan være utsatt for dette, ber vi dem om å ta kontakt med oss, sier Klauseide. Ettersom politiet ikke har rukket å gå igjennom alt det mulige filmmaterialet ennå, tør ikke politiet å utelukke at de finner filmer som kan vise straffbare forhold. Den siste voldtekten 37-åringen er siktet for, skal ha skjedd natt til søndag. Politiet mener den, i likhet med de to andre, skal ha skjedd i siktedes bolig i Elverum. - Om også dette er filmet, vet vi ikke ennå. Dette siste forholdet er såpass ferskt, og vi har så vidt rukket å hente inn det materialet som er beslaglagt, sier Klauseie.Under fengslingsmøtet i Sør-Østerdal tingrett tirsdag, nektet han straffskyld for alt. - Forholdet fra 2008 mener han er frivillig sex med det som var hans daværende kjæreste. Det var ikke voldtekt og kvinnen var ikke bevisstløs. Det samme kan sies om forholdet som omhandler hans avdøde kone. - Det siste forholdet er med en bekjent han traff lørdag kveld. Han sier det skjedde i kvinnens leilighet, ikke hjemme hos ham, sier forsvarer Steinar Thomassen til VG Nett. 37-åringen stiller seg uforstående til påstandene om at det skal være flere ofre.Under fengslingsmøtet begjærte 37-åringen seg løslatt. - Det var tungt for ham å møte i retten under slike forhold. Han har mistet sin kone for kort tid siden, og har det selvfølgelig tungt, sier Thomassen.
I de enorme mengdene med datamateriale som er funnet hjemme hos den voldtektssiktede (37), har politiet funnet en film som de mener viser en voldtekt av hans nå avdøde kone.